Foto’s: Prag en praal skitter by Golden GlobesKayley Cuoco en Glen Powell. (Foto’s: Frederic J. Brown/AFP) Ná ŉ afgewaterde weergawe van die Golden Globe-glansgeleentheid in 2021 en ŉ private funksie in 2022, het die terugkeer van dié toekennings na televisie vanjaar omtrent die koppe laat draai. Sterre soos Jennifer Coolidge, Eddie Redmayne, Jessica Chastain, Michelle Williams en Jamie Lee Curtis het almal op hul mooiste op die rooi tapyt gelyk. Meer vroulike uitrustings, afgerond met helder kleure en skitterende bykomstighede het ŉ terugkeer na die glanstapyt gemaak. Die manne het beïndruk in ontwerperspakke, met ŉ uitblinker hier en daar in sagte kleure of met uitspattige bykomstighede uitgevat. Geklee in ŉ pastelkleurige, lospassende Vera Wang-rok, het die Big Bang Theory-aktrise, Kaley Cuoco, met haar babamagie gespog. Die Wednesday-aktrise, Jenna Ortega, was in ŉ vloeiende Gucci-rok met Tiffany & Co.-juwele getooi. Die Elvis-ster, Austin Butler, het netjies in ŉ Gucci-pak gelyk, terwyl die komediant, Seth Rogen, die koppe laat draai het in ŉ salmkleurige Dior Men-uitrusting. Kry die volledige lys wenners by vanjaar se Golden Globe-toekennings hier.